A BIZOTTSÁG HATÁROZATA
(2007. július 9.)
a 72/166/EGK tanácsi irányelvnek a gépjármű-felelősségbiztosítás ellenőrzésére vonatkozó alkalmazásáról
(az értesítés a C(2007) 3291. számú dokumentummal történt)
(EGT-vonatkozású szöveg)
(2007/482/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tagállamok gépjármű-felelősségbiztosításra és a biztosítási kötelezettség ellenőrzésére vonatkozó jogszabályainak közelítéséről szóló, 1972. április 24-i 72/166/EGK tanácsi irányelvre (1) és különösen annak 2. cikke (2) bekezdésére,
mivel:
(1)
2002. május 30-án az Európai Gazdasági Térség tagállamainak és más társult államoknak a nemzeti irodái többoldalú megállapodást kötöttek (a továbbiakban: megállapodás). A megállapodást csatolták a 72/166/EGK tanácsi irányelvnek a gépjármű-felelősségbiztosítás ellenőrzésére vonatkozó alkalmazásáról szóló, 2003. július 28-i 2003/564/EK bizottsági határozathoz (2), amelyben a Bizottság rögzítette azt az időpontot, amelytől kezdve minden tagállam tartózkodik a gépjármű-felelősségbiztosítás ellenőrzésétől a rendszerint a megállapodást aláíró államok területén üzemben tartott és a megállapodás hatálya alá tartozó járművek esetében. A megállapodás hatályát később az 1. és a 2. függelék elfogadásával további országokra is kiterjesztették.
(2)
2007. március 8-án a tagállamok nemzeti irodái, valamint Andorra, Horvátország, Izland, Norvégia és Svájc nemzeti irodái aláírták a megállapodáshoz csatolt 3. függeléket, amellyel a megállapodást kiterjesztették Bulgária és Románia nemzeti irodájára. A függelék tartalmazza a rendszerint Bulgária és Románia területén üzemben tartott és a függelék hatálya alá tartozó járművek tekintetében a biztosítási ellenőrzéseket eltörlő gyakorlati rendelkezéseket.
(3)
Így valamennyi feltétel teljesül a gépjármű-felelősségbiztosítás ellenőrzésének a rendszerint Bulgária és Románia területén üzemben tartott járművek esetében a 72/166/EGK irányelvvel összhangban történő eltörléséhez,
ELFOGADTA EZT A HATÁROZATOT:
1. cikk
2007. augusztus 1-jétől a tagállamok tartózkodnak a gépjármű-felelősségbiztosítás ellenőrzésétől a rendszerint Bulgária és Románia területén üzemben tartott és az Európai Gazdasági Térség tagállamai és más társult államok nemzeti irodái közötti többoldalú megállapodás 2007. március 8-i 3. függelékének hatálya alá tartozó járművek esetében.
2. cikk
A tagállamok haladéktalanul tájékoztatják a Bizottságot az e határozat alkalmazása érdekében hozott intézkedésekről.
3. cikk
Ennek a határozatnak a tagállamok a címzettjei.
Kelt Brüsszelben, 2007. július 9-én.